E-11506/2009

Mál þetta, sem dómtekið var 20. janúar síðastliðinn, var höfðað 10. október 2009 af Gluggasmiðjunni ehf., Viðarhöfða 3, Reykjavík, gegn Hveradölum ehf., Hverafold 40, Reykjavík.

Stefnandi krefst þess að hið stefnda hlutafélag verði dæmt til að greiða stefnanda 7.273.170 krónur ásamt dráttavöxtum samkvæmt ákvörðun Seðlabanka Íslands um grunn dráttarvaxta og vanefndaálags, sbr. 1. mgr. 6. gr. laga um vexti og verðtryggingu nr. 38/2001 af 3.023.926 krónum frá 31. mars 2009 til 14. maí sama ár en af 7.273.170 krónum frá þeim degi til greiðsludags. Þá er krafist vaxtavaxta samkvæmt 12. gr. sömu laga er leggist við höfuðstól á 12 mánaða fresti og málskostnaðar að mati dómsins.

Af hálfu stefnda er aðallega krafist sýknu af öllum kröfum stefnanda en til vara er krafist sýknu að svo stöddu. Til þrautavara krefst stefndi þess að kröfur stefnanda verði stórlega lækkaðar. Þá er þess krafist að stefnandi verði dæmdur til að greiða stefnda málskostnað að skaðlausu að mati dómsins.

Yfirlit málsatvika og ágreiningsefna

Stefnandi gerði stefnda tilboð í glugga og útihurðir í húsið að Freyjubrunni 29 í Reykjavík. Stefndi byggði húsið en af hans hálfu er vísað til þess að verkið hafi verið fjármagnað af Frjálsa fjárfestingabankanum.

Óumdeilt er í málinu að stefndi fékk glugga í húsið frá stefnanda samkvæmt tilboðinu að öðru leyti en því að aðeins var afhentur hluti af pöntuninni þar sem stefndi hafði ekkert greitt. Af hálfu stefnanda er því haldið fram að greiða hafi átt eftir framvindu verksins en stefndi hafi ekki staðið við það.

Við vettvangsgöngu, sem fram fór 20. janúar síðastliðinn, kom í ljós að gluggar voru komnir í hluta hússins að Freyjubrunni 29. Húsið er steypt og fjórar hæðir. Allir gluggar og gler voru komnir í fjórðu hæð. Ekki var komið gler eða gluggar í aðrar hæðir fyrir utan tvo litla glugga á norðurhlið þriðju hæðar og einnig í norðurhlið annarrar hæðar. Öðrum gluggaopum hefur verið lokað með plasti sem fest hefur verið á timburgrind sem felld er í gluggaopin. Víða var búið að rífa plastið.

Stefndi hefur ekkert greitt fyrir gluggana en vísar til þess að Frjálsi fjárfestingabankinn hf. hafi séð um alla fjármögnun verkframkvæmda. Stefndi eigi því ekki aðild að málinu. Þá hafi stefnandi ekki skilað verkinu nema að óverulegu leyti og ekki skilað vörunni sem hann hafi skuldbundið sig til að afhenda.

Málsástæður og lagarök stefnanda

Af hálfu stefnanda er vísað til þess að krafa hans í málinu sé byggð á þremur reikningum. Fyrsti reikningurinn sé gefinn út 27. mars 2009, með gjalddaga 31. sama mánaðar, að fjárhæð 3.023.926 krónur. Tveir reikningar séu gefnir út 7. maí s.á., með gjalddaga 14. sama mánaðar, að fjárhæð 2.124.622 krónur hvor. Stefnandi sérhæfi sig í framleiðslu á gluggum og hurðum og ýmsu fleiru úr tré og áli. Auk þess flytji stefnandi inn ýmsar vörur, t.d. állista á sólstofuþök, þakglugga og fleira. Krafan í málinu sé vegna vöruúttekta stefnda hjá stefnanda á tímabilinu mars og maí 2009 auk vinnu starfsmanna stefnanda í þágu stefnda. Skuldin hafi ekki fengist greidd þrátt fyrir innheimtutilraunir.

Samkvæmt samkomulagi málsaðila hafi stefndi átt að greiða reikninga stefnanda fyrir gluggana eftir framvindu verksins. Stefndi hefði tekið við hluta af gluggunum en frekari afhending hafi verið stöðvuð þar sem stefndi hafi ekkert greitt. Reikningur hafi verið gefinn út á stefnda og hann sendur til Frjálsa fjárfestingabankans 27. mars 2009 að beiðni stefnda en hann hafi ekki verið greiddur. Óskað hafi verið eftir slitameðferð á bankanum 23. júní s.á. Stefndi hafi þó verið raunverulegur verkkaupi enda hafi tilboðið verið sent honum og hann hafi byggt húsið. Þótt Frjálsi fjárfestingabankinn hafi fjármagnað verkið hafi hann ekki verið byggingaraðili. Ábyrgðaryfirlýsingar bankans breyti því ekki að stefnandi hafi samið við stefnda um gluggana í húsið. Reikningar stefnanda hefðu verið gerðir á grundvelli tilboðsins til stefnda. Reikningum stefnanda hefði ekkert verið mótmælt fyrr en í greinargerð stefnda sem hann hafi lagt fram í dóminum.

Stefnandi hefði þegar framleitt alla gluggana þótt þeir hefðu ekki enn verið afhentir en tafir á því væru eingöngu vegna þess að ekkert hefði verið greitt. Fram komi í gögnum málsins staðfesting stefnda á því að greiða ætti eftir framvindu verksins. Engar athugasemdir hefðu verið gerðar við fjárhæðir reikninganna. Stefndi verði að minnsta kosti að greiða fyrir það sem búið væri að afhenda en það samsvari fyrsta reikningnum frá 27. mars 2009, að fjárhæð 3.023.926 krónur. Hann verði einnig að greiða fyrir efni og vinnu en stefnandi hafi framleitt allt samkvæmt tilboðinu.

Málsástæður og lagarök stefnda

Af hálfu stefnda er vísað til þess að hann hafi haft á hendi byggingaframkvæmdir að Freyjubrunni 29. Um sé að ræða fjögurra hæða fjölbýlishús. Stefnandi hafi á grundvelli tilboðs tekið að sér að smíða í húsið alla glugga, útihurðir, svalahurðir og fleira en Frjálsi fjárfestingabankinn hf. hafi séð um fjármögnun verkefnanna. Stefnandi hafi sjálfur samið við bankann um þennan verkþátt en ekki við stefnda. Stefnandi hafi ekki skilað verkinu af sér nema að óverulegu leyti. Stefnandi hafi hvorki framvísað tilboði né samningi er liggi til grundvallar reikningunum.

Krafa stefnda um sýknu sé reist á því að stefndi eigi ekki aðild að málinu. Beri því að sýkna hann vegna aðildarskorts með vísan til 16. gr. laga nr. 91/1991. Stefnandi hefði ekki krafið stefnda um greiðslu heldur Frjálsa fjárfestingabankann.

Vara- og þrautavarakrafa stefnda sé byggð á því að stefnandi hafi ekki skilað þeirri vöru sem hann hafi skuldbundið sig til að afhenda. Krafa stefnanda sé byggð á því að hann hefði þegar afhent vöruna en það sé ekki rétt. Þá hefðu misvísandi upplýsingar komið fram af hálfu stefnanda hvort varan, sem hann hefði ekki afhent, væri til eða hefði verið framleidd.

Niðurstaða

Af hálfu stefnda er því haldið fram að hann sé ekki aðili að samkomulaginu um gluggana og útihurðir í húsið að Freyjubrunni 29. Samkvæmt því sem fram hefur komið í málinu var stefndi húsbyggjandi þar og er skráður eigandi fasteignarinnar. Í gögnum málsins kemur fram að stefnandi sendi fyrirsvarsmanni stefnda tilboð um afhendingu á gluggum og útihurðum eftir viðeigandi teikningum. Af hálfu stefnanda er því haldið fram að tilboðið hafi verið gert að ósk stefnda en ekkert í gögnum málsins bendir til að tilboðið hafi komið til af öðrum ástæðum. Þrátt fyrir að stefnandi hafi sent Frjálsa fjárfestingabankanum reikning 27. mars 2009 vegna glugganna verður ekki litið þannig á að bankinn hafi verið aðili að samningnum, enda eru reikningar gefnir út á stefnda og voru sendir bankanum að beiðni stefnda samkvæmt því sem fram hefur komið í málinu. Þótt ekki liggi fyrir skriflegur samningur um þessi viðskipti verður ekki annað ráðið af gögnum málsins, og því sem hér hefur verið rakið, en að stefndi sé kaupandi vörunnar sem um ræðir.

Samkvæmt 1. mgr. 49. gr. laga um lausafjárkaup nr. 50/2000 skal kaupandi greiða kaupverð samkvæmt kaupsamningi. Leiði greiðslutími ekki af kaupsamningi skal greiða kaupverð þegar seljandi krefst þess, en þó ekki fyrr en hluturinn er afhentur kaupanda eða stendur honum til ráðstöfunar í samræmi við samninginn eða lögin. Óumdeilt er að ekki voru afhentir gluggar nema í efstu hæðina í húsinu að Freyjubrunni 29 og að hluta til á annarri og þriðju hæð, eins og hér að framan er lýst. Stefnandi hefur því ekki staðið skil á því sem hann skyldi láta af hendi og hann hefur ekki sýnt fram á að varan sé tilbúin til afhendingar eða stefnda til ráðstöfunar. Í gögnum málsins kemur fram að stefndi skyldi greiða fyrir vöruna eftir því sem verkinu miðaði áfram.

Með tilliti til þessa verður að líta þannig á að fyrsti reikningur stefnanda frá 23. mars 2009 hafi verið gefinn út í samræmi við skilning stefnanda á því að vöruna skyldi afhenda í áföngum. Enn fremur verður að telja að reikningurinn sé fyrir alla vöruna sem þá hafði verið afhent en hann er að fjárhæð 3.023.926 krónur. Ber stefnda að greiða stefnanda þá fjárhæð samkvæmt því sem áður er fram komið ásamt dráttarvöxtum eins og krafist er. Með vísan til þess að greiðslutími fyrir þann hluta vörunnar sem ekki hefur verið afhentur er enn ókominn ber að sýkna stefnda að svo stöddu af þeim hluta kröfunnar samkvæmt 2. mgr. 26. gr. laga um meðferð einkamála. Þar er um að ræða tvo reikninga frá 7. maí 2009, að fjárhæð 2.124.622 krónur hvor. Ber því að sýkna stefnda að svo stöddu af kröfu stefnanda um greiðslu þeirra, samtals að fjárhæð 4.249.244 krónur.

Með vísan til 1. mgr. 130. gr. laga um meðferð einkamála ber að dæma stefnda til að greiða stefnanda málskostnað sem þykir hæfilega ákveðinn 500.000 krónur.

Dómurinn er kveðinn upp af S-kvk-þgf I-kvk-þgf héraðsdómara ásamt meðdómsmönnunum dr. R-kk-þgf I-kk-þgf og V-kk-þgf O-kk-þgf byggingarverkfræðingum.

D Ó M S O R Ð:

Stefndi, Hveradalir ehf., greiði stefnanda, Gluggasmiðjunni hf., 3.023.926 krónur ásamt dráttavöxtum samkvæmt 1. mgr. 6. gr. laga um vexti og verðtryggingu nr. 38/2001 frá 31. mars 2009 til greiðsludags en vextir leggjast við höfuðstól á 12 mánaða fresti samkvæmt 12. gr. sömu laga.

Stefndi er sýknaður að svo stöddu af kröfu stefnanda að fjárhæð 4.249.244 krónur.

Stefndi greiði stefnanda 500.000 krónur í málskostnað.

S-kvk-nf I-kvk-nf

R-kk-nf I-kk-nf

V-kk-nf O-kk-nf